Booswigte steel kerkklok van NG kerk Wespoort in Danville – Pretoria.ws
By de Koker October 19, 2018
Afrikaans, Afrikaanse, Afrikaanse Nuus, crime, Gauteng, Misdaad, Nuus, Pretoria, SA-nuus	0 Comments
’n NG kerk in die weste van Pretoria se kerkklok is soek nadat booswigte verlede week baie moeite gedoen en swaar gedra het om dit te steel.
Dié klok van die NG kerk Wespoort in Danville weeg maklik meer as 100 kg.
“Ek hoop die mense wat die klok gesteel het, word gevang, sodat hulle dit weer kan terugsit. Ek sal graag wil sien hoe hulle dit gaan regkry,” sê Koos du Raan, die koster.
Du Raan sê daar is Maandag die eerste keer opgemerk die klok hang nie meer in sy boog aan die bo-punt van die kerktoring nie.
Die klok word net op spesiale geleenthede gelui, soos op begrafnisse en middernagdienste.
’n Ouderling het Maandag die klok se ketting in die binneplaas naby die kerkgebou sien lê.
“Groot was ons verbasing toe ons omdraf en sien die klok is weg,” sê Du Raan.
Die diewe het vermoedelik oor die kerk se agterste muur geklouter nadat hulle die lemmetjiesdraad in die hoek platgedruk het.
Du Raan wys na die leer wat teen die agterkant van die kerkgebou is, wat die skelms gebruik het om tot by die klok te klim.
“Hoe hulle die klok tot op die grond en oor die muur gekry het, sal ek graag wil weet, dit kon nie ’n maklike taak gewees het nie,” sê Du Raan.
Hy vermoed die klok, wat gegiet is uit ’n mengsel van koper en geelkoper, is gesteel om as skrootmetaal gesmous te word.
“Die diewe mag dalk lekker geld maak uit die klok, maar vir ons gemeente is dit ’n hartseersaak. Die klok is deel van ons kerkgebou se geskiedenis,” sê Du Raan.
Besonderhede oor die klok se geskiedenis is skraps, maar dit was volgens Du Raan daar toe die gemeente op 22 Januarie 1949 gestig en die ou kerkie ingewy is.
Geld vir ’n nuwe klok is daar nie.
Die beloning van R3 000 wat uitgeloof is om die klok op te spoor, is deur die plaaslike gemeenskapspolisiëringsforum bymekaargemaak.
berig booswigte Danville gauteng kerkgebou kerkklok klok NG kerk Wespoort Pretoria skrootmetaal South Africa steel Suid Afrika